b'\n_START_ARTICLE_\nMaardu hiiemets\n_START_PARAGRAPH_\nMaardu hiiemets on hiis J\xc3\xb5el\xc3\xa4htme kihelkonna Saha ja Maardu k\xc3\xbclas._NEWLINE_Maardu hiiemets tunnistati kultuurim\xc3\xa4lestiseks kultuuriministri m\xc3\xa4\xc3\xa4rusega 27. juulil 1998.\n_START_SECTION_\nKohap\xc3\xa4rimus\n_START_PARAGRAPH_\nMaardu hiiemetsa ohvrikivi kohta on 1937. aastal Vandjala k\xc3\xbclast 88-aastase J\xc3\xbcri Saare esituse j\xc3\xa4rgi kirjutatud \xc3\xbcles muistend: _NEWLINE_Korra elanud \xc3\xbcks p\xc3\xbcha mees. See mees k\xc3\xa4inud alati p\xc3\xbchas hiies palumas. Korra palunud see mees p\xc3\xa4eva l\xc3\xa4bi oma jumalat. Inimesed l\xc3\xa4inud vaatama, mis see mees iga p\xc3\xa4ev p\xc3\xbchas hiies teeb. Kui inimesed seda n\xc3\xa4inud, k\xc3\xbcsinud, mida ta siin teeb. Siis vastanud paluja: "Ma palun siia ohvrikivi." Kui ta seda \xc3\xb6elnud, kukkunud taevast alla suur kivi ja just selle mehe peale. Inimesed pannud selle kivi nimeks Ohvrikivi. Imelik mees olnud aga kadunud, teda pole kusagilt enam leitud. Inimesed arvanud, et ta j\xc3\xa4\xc3\xa4nud kivi alla. See kivi olla praegugi Maardus Hiie metsas. (ERA II 165, 213/4 (1) < J\xc3\xb5el\xc3\xa4htme khk, Vandjala k \xe2\x80\x93 L. Bata\xc5\xa1kov < J\xc3\xbcri Saar, 88 a (1937).)'